Botsing buite Potch eis tweeFoto: ER24 Russel Meiring, woordvoerder van ER24, het gesê die botsing het ongeveer 10 km buite Potchefstroom plaasgevind. “Paramedici van ER24 en ander nooddienste het omstreeks 1:00 op die toneel aangekom en die taxi en vragmotor het langs die pad gestaan. Talle passasiers van die taxi het op die toneel rondgedwaal.” Volgens Meiring is die taxibestuurder se liggaam en dié van ŉ vrou in die taxi gevind. “Hulle het reeds aan hul beserings beswyk en is op die toneel dood verklaar.” Meiring het gesê drie mense het kritieke beserings opgedoen terwyl 11 mense geringe tot matige beserings opgedoen het. “Een van die kritiek beseerde vroue is agter in die taxi gevind. Nooddienswerkers moes meganiese toerusting gebruik om die vrou uit die wrak te bevry.” Volgens Meiring is een van die drie kritiek beseerde pasiënte met ŉ helikopter na Lenmed Randfontein vervoer vir verder mediese behandeling. Die ander pasiënte is met ambulanse na die Potchefstroom-hospitaal vervoer. Die presiese omstandighede rondom die voorval word ondersoek.